14 O itshwara jang fa Jehofa, Motswedi wa lesedi la semoya, a re phatsimisetsa lesedi mo ‘dilong tse di boteng tsa Modimo’ tse di fitlhelwang mo Baebeleng? (1 Bakor. 2:10-13) Re na le sekao se se molemolemo sa kafa moaposetoloi Petere a ileng a itshwara ka gone fa Jesu a ne a bolelela bareetsi ba Gagwe jaana: “Fa lo sa je nama ya Morwa motho lo bo lo nwa madi a gagwe, ga lo na botshelo mo go lona.” E re ka bontsi jwa barutwa ba ne ba tsaya mafoko ao jaaka a ntse ba ne ba re: “Puo eno e a tsitsibanya; ke mang yo o ka e reetsang?” Ba ne “ba ya kwa dilong tse ba di tlogetseng kwa morago.” Mme Petere o ne a re: “Morena, re tla tsamaya re ya kwa go mang? Wena o na le mafoko a botshelo jo bo sa khutleng.”—Joh. 6:53, 60, 66, 68.